Echipa de baschet masculin CSO Voluntari a învins luni, pe teren propriu, formaţia FC Argeş Piteşti, scor 96-62 (38-32), în a doua partidă din cinci programate în finala mică a Ligii Naţionale, potrivit news.ro
Principalii marcatori ai partidei au fost Justice 17 puncte, Polyak 15, pentru CSO Voluntari, respectiv Smith 14, Curry 14, pentru oaspeţi.
În primul meci al finalei, CSO Voluntari s-a impus cu scorul de 84-67.
Seria se mută la Piteşti, în 17 şi 19 mai, iar un eventual decisiv va avea loc din nou la Voluntari, în 22 mai. Prima echipă cu trei victorii câştigă medalia de bronz a sezonului.
În finala pentru titlul naţional, programată în şapte confruntări, campioana U Banca Transilvania Cluj a câştigat primul meci pe teren propriu, cu 95-64, iar meciul al doilea va avea loc marţi, tot în BT Arena.
Următoarele două dispute vor avea loc în Oradea Arena, în 18 şi 20 mai, iar dacă va mai fi cazul, se va juca alternativ în Cluj şi Oradea, în 23, 26 şi 29 mai. Prima echipă care adună patru victorii câştigă titlul naţional.
U BT Cluj s-a calificat în finală neînvinsă în toată stagiunea internă, iar în penultimul act a dispus în trei partide de FC Argeş Piteşti (91-71, 101-74, 88-72). La rândul său, CSM Oradea a jucat cinci meciuri cu CSO Voluntari şi a încheiat cu 3-2 la general (79-73, 96-76, 78-96, 77-87, 93-66).
Este a treia finală, din care două consecutive, între cele două formaţii.